CELEX: 32021D1871
Language: bg
Date: 2021-10-22 00:00:00
Title: Решение (ЕС) 2021/1871 на Комисията от 22 октомври 2021 година за изменение на Решение 2014/312/ЕС относно установяване на екологични критерии за присъждане на екомаркировката на ЕС на бои и лакове за вътрешно и външно боядисване (нотифицирано под номер С(2021) 7514) (текст от значение за ЕИО)

26.10.2021   
               
               
                  BG
               
               
                  Официален вестник на Европейския съюз
               
               
                  L 379/49
               
            
         РЕШЕНИЕ (ЕС) 2021/1871 НА КОМИСИЯТА
         от 22 октомври 2021 година
         за изменение на Решение 2014/312/ЕС относно установяване на екологични критерии за присъждане на екомаркировката на ЕС на бои и лакове за вътрешно и външно боядисване
         
            
               (нотифицирано под номер С(2021) 7514)
            
         
         (текст от значение за ЕИО)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 66/2010 на Европейския парламент и на Съвета от 25 ноември 2009 г. относно екомаркировката на ЕС (1), и по-специално член 8, параграф 2 от него,
         след консултация със Съвета по екомаркировка на Европейския съюз,
         като има предвид, че:
         
                     (1)
                  
                  
                     В Регламент (ЕО) № 66/2010 е предвидено, че екомаркировката на ЕС може да се присъжда на продукти, които имат намалено въздействие върху околната среда през целия си жизнен цикъл. За всяка продуктова група трябва да се определят специални критерии за екомаркировката на ЕС.
                  
               
                     (2)
                  
                  
                     С Решение 2014/312/ЕС на Комисията (2) са определени критериите и свързаните изисквания за оценка и проверка за боите и лаковете за вътрешно и външно боядисване.
                  
               
                     (3)
                  
                  
                     В съответствие със заключенията от проверката за пригодност на екомаркировката на ЕС (REFIT) от 30 юни 2017 г. (3) службите на Комисията направиха оценка на целесъобразността от въвеждането на изменение, за да се гарантира широкото използване на схемата за тази продуктова група. Бяха проведени също така консултации с обществени заинтересовани страни.
                  
               
                     (4)
                  
                  
                     В оценката беше потвърдено, че е необходима дерогация за пигмента титанов диоксид (TiO2), CAS № 13463-67-7 и за добавката за пигменти триметилолпропан (TMP), CAS № 77-99-6, за да се гарантира, че критериите продължават да функционират пълноценно.
                  
               
                     (5)
                  
                  
                     Вследствие на приемането на Делегиран регламент (ЕС) 2020/217 на Комисията (4) пигментът TiO2, под формата на сух прах, беше определен съгласно хармонизираната класификация като канцерогенен от категория 2 при вдишване, със съответните код за опасност H351 и предупреждение за опасност „Предполага се, че причинява рак“, ако 1 % или повече от частиците TiO2 имат аеродинамичен диаметър по-малък или равен на 10 μm. Тази класификация ще влезе в сила на 1 октомври 2021 г. и от тази дата вече няма да бъде възможно използването на титанов диоксид в бои и лакове с екомаркировката на ЕС в концентрации, надвишаващи 0,010 тегл. %, освен в случай на изрична дерогация от изискванията на критерий 5, буква а), подточка i), определен в приложението към Решение 2014/312/ЕС на Комисията.
                  
               
                     (6)
                  
                  
                     Въз основа на информацията, предоставена от заинтересованите страни от отрасъла, членовете на Съвета по екомаркировката на ЕС и притежателите на лицензи за екомаркировка на ЕС, понастоящем TiO2 се използва в най-малко 91 % от боите и лаковете, носещи екомаркировката на ЕС (типичното съдържание на TiO2 е 3—30 тегл. % в боите и лаковете и до 65 % в пастите за тониране). Други екомаркировки от тип I по ISO 14024 в Съюза вече предоставят дерогация за употребата на TiO2, независимо от концентрацията в течните бои и лакове, които не са обозначени с код за опасност H351.
                  
               
                     (7)
                  
                  
                     TiO2 е пигментът с най-добри резултати спрямо всички други известни алтернативи, поради високата си яркост и висок индекс на пречупване. За да се осигури определена непрозрачност на покритието, боите и лаковете с алтернативни пигменти, като циркониев оксид, цинков оксид, бариев сулфат или цинков сулфат, трябва да имат по-високо съдържание на пигмента или да се нанасят в по-плътни покрития с по-голямо въздействие върху околната среда.
                  
               
                     (8)
                  
                  
                     Искането за дерогация за употребата на TiO2 в бои и лакове с екомаркировката на ЕС следва да се прилага само за смеси, при които наличието на TiO2 не води до класифицирането на крайния продукт с кода за опасност H351. Съгласно Делегиран регламент (ЕС) 2020/217 обаче етикетът върху опаковката на течни смеси, съдържащи 1 % или повече частици TiO2 с аеродинамичен диаметър, равен на или по-малък от 10 μm, трябва да носи обозначението EUH211: „Внимание! При пулверизация могат да се образуват опасни респирабилни капки. Не вдишвайте пулверизираната струя или мъгла“, както е посочено в част 2 от приложение II към Регламент (ЕО) № 1272/2008 на Европейския парламент и на Съвета (5).
                  
               
                     (9)
                  
                  
                     През март 2020 г. като част от съвместно подаване към списъка за класификация и етикетиране, управляван от Европейската агенция по химикалите, добавката за пигменти TMP беше класифицирана като токсична за репродукцията от категория 2, със съответните код за опасност H361fd и предупреждение за опасност „Предполага се, че уврежда оплодителната способност или плода“. TMP не се използва пряко от производителите на бои, но може да присъства в пигментите като добавка в концентрации до 1,0 тегл. % от пигмента (най-често до 0,6 %). В бои и лакове с екомаркировката на ЕС не могат да се използват пигменти, третирани с TMP, ако концентрацията на TMP в боята или лака надвишава 0,010 тегл. %. С цел да се улесни използването на пигментите, третирани с TMP, наличието на TMP е необходимо изрично да бъде освободено с дерогация от изискванията на критерий 5, буква а) „Общи ограничения, които се прилагат по отношение на класовете на опасност и фразите за риск“ от Решение 2014/312/ЕС.
                  
               
                     (10)
                  
                  
                     Въз основа на информацията, предоставена от заинтересованите страни от отрасъла, членовете на Съвета по екомаркировката на ЕС и притежателите на лицензи за екомаркировка на ЕС, пигментите се третират с TMP с цел подобряване на течливостта им при дозиране и на дисперсията при смесване. Третираните с TMP пигменти улесняват по-високата степен на дисперсия и по-краткото време на смесване (по оценка намалението е с 30 %), което води до икономии на енергия и повишаване на производителността на инсталацията. Понастоящем няма известни алтернативи, които да осигуряват ползите от TMP за течливостта и дисперсията. Счита се, че научноизследователската и развойната дейност за неопасни или по-малко опасни алтернативи на TMP ще отнеме най-малко две години, без да има гаранция за успех. Продължаването на употребата в бои и лакове на пигменти, третирани с TMP, вече е разрешено в няколко други екомаркировки от тип I по ISO 14024 в Съюза.
                  
               
                     (11)
                  
                  
                     Необходимостта от дерогации за TiO2 и TMP след периода на валидност на Решение 2014/312/ЕС следва да бъде оценена внимателно в процеса на преразглеждане на свързаните критерии. Отрасълът се насърчава междувременно да намери по-безопасни алтернативи на тези вещества.
                  
               
                     (12)
                  
                  
                     За яснота в допълнението към приложението към Решение 2014/312/ЕС в точка 1, подточка iii) е необходимо да се замени прагът от 0,0200 %, посочен за 2-метил-2H-изотиазол-3он (MIT), CAS № 2682-20-4; ЕО № 220-239-6, с 0,0015 %, с цел хармонизиране на съдържанието на критерий 5, буква а) от същото приложение с 13-ото адаптиране към научно-техническия прогрес (АНТП) на Регламент (ЕО) № 1272/2008 (6), което влезе в сила на 1 май 2020 г.
                  
               
                     (13)
                  
                  
                     С 13-ото АНТП, всъщност, прагът на концентрацията на MIT е намален на 0,0015 %, което би довело до класифициране на сместа като кожен сенсибилизатор от категория 1A със съответните код за опасност H317 и предупреждение за опасност „Може да причини алергична кожна реакция“. Критерий 5, буква а) не позволява крайният продукт под формата на боя или лак с екомаркировката на ЕС да бъде класифициран с кода за опасност H317, освен в случай на изрична дерогация. Поради това прагът от 0,0200 %, посочен за MIT в допълнението за екомаркировката на ЕС към приложението към Решение 2014/312/ЕС, е противоречив и следва да бъде заменен с 0,0015 %.
                  
               
                     (14)
                  
                  
                     За яснота в допълнението към приложението към Решение 2014/312/ЕС в точка 1, подточка iii) е необходимо да се замени прагът от 0,0500 %, посочен за веществото 2-октил-2H-изотиазол-3-он (OIT), CAS № 26530-20-1; ЕО № 247-761-7, с 0,0015 %, за да може съдържанието на критерий 5, буква а) от същото приложение да се хармонизира с 15-ото АНТП на Регламент (ЕО) № 1272/2008, което ще влезе в сила на 1 март 2022 г.
                  
               
                     (15)
                  
                  
                     С 15-ото АНТП праговата концентрация на OIT трябва да се намали на 0,0015 %, което би довело до класифициране на сместа като кожен сенсибилизатор от категория 1A със съответните код за опасност H317 и предупреждение за опасност „Може да причини алергична кожна реакция“. Критерий 5, буква а) не позволява на крайният продукт под формата на боя или лак с екомаркировката на ЕС да бъде класифициран с код за опасност H317, освен в случай на изрична дерогация. Следователно прагът от 0,0500 %, посочен за OIT в допълнението за екомаркировката на ЕС, би бил противоречив от 1 март 2022 г. и следва да бъде заменен с 0,0015 %, считано от същата дата.
                  
               
                     (16)
                  
                  
                     Поради това Решение 2014/312/ЕС следва да бъде съответно изменено.
                  
               
                     (17)
                  
                  
                     Мерките, предвидени в настоящото решение, са в съответствие със становището на Комитета, създаден съгласно член 16 от Регламент (ЕО) № 66/2010,
                  
               ПРИЕ НАСТОЯЩОТО РЕШЕНИЕ:
         
            Член единствен
            Приложението към Решение 2014/312/ЕС се изменя в съответствие с приложението към настоящото решение.
            Адресати на настоящото решение са държавите членки.
         
         
            Съставено в Брюксел на 22 октомври 2021 година.
            
               
                  За Комисията
               
               Virginijus SINKEVIČIUS
               
                  Член на Комисията
               
            
         
         
            (1)  ОВ L 27, 30.1.2010 г., стр. 1.
         
            (2)  Решение 2014/312/ЕС на Комисията относно установяване на екологични критерии за присъждане на екомаркировката на ЕС на бои и лакове за вътрешно и външно боядисване (ОВ L 164, 3.6.2014 г., стр. 45).
         
            (3)  Доклад на Комисията до Европейския парламент и Съвета за прегледа на прилагането на Регламент (ЕО) № 1221/2009 на Европейския парламент и на Съвета от 25 ноември 2009 г. относно доброволното участие на организации в Схемата на Общността за управление по околна среда и одит (EMAS) и на Регламент (ЕО) № 66/2010 на Европейския парламент и на Съвета от 25 ноември 2009 г. относно екомаркировката на ЕС (COM(2017) 355 final).
         
            (4)  Делегиран регламент (ЕС) 2020/217 на Комисията от 4 октомври 2019 г. за изменение, с цел адаптиране към научно-техническия прогрес, на Регламент (ЕО) № 1272/2008 на Европейския парламент и на Съвета относно класифицирането, етикетирането и опаковането на вещества и смеси и за поправка на посочения регламент (ОВ L 44, 18.2.2020 г., стр. 1).
         
            (5)  Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (ОВ L 353, 31.12.2008 г., стр. 1).
         
            (6)  Регламент (ЕС) 2018/1480 на Комисията от 4 октомври 2018 г. за изменение с цел адаптиране към научно-техническия прогрес на Регламент (ЕО) № 1272/2008 на Европейския парламент и на Съвета относно класифицирането, етикетирането и опаковането на вещества и смеси и поправка на Регламент (ЕС) 2017/776 на Комисията (ОВ L 251, 5.10.2018 г., стр. 1).
      
      
         
            ПРИЛОЖЕНИЕ
            Допълнението към приложението към Решение 2014/312/ЕС се изменя, както следва:
            
                        (1)
                     
                     
                        точката, озаглавена „1. Консерванти, добавени към оцветители, свързващи вещества и крайния продукт, iii) Разрешено общо съдържание на изотиазолинонови съединения в готовия за използване продукт“ се изменя, както следва:
                        
                                    а)
                                 
                                 
                                    ограничението от 0,0200 % за 2-метил-2H-изотиазол-3-он се заменя със следното:
                                    „2-метил-2H-изотиазол-3-он: 0,0015 %“;
                                 
                              
                                    б)
                                 
                                 
                                    ограничението от 0,0500 % за 2-октил-2H-изотиазол-3-он се заменя със следното:
                                    „2-октил-2H-изотиазол-3-он: 0,0500 % (до 28 февруари 2022 г.); 0,0015 % (от 1 март 2022 г. нататък)“;
                                 
                              
                  
                        (2)
                     
                     
                        в точката, озаглавена „5. Различни функционални вещества с общо приложение“, буква е) (Пигменти) се заменя със следното:
                        
                                    Група вещества
                                 
                                 
                                    Обхват на ограничението и/или дерогацията
                                 
                                 
                                    Пределно допустима концентрация (когато е приложимо)
                                 
                                 
                                    Оценяване и удостоверяване
                                 
                              
                                    
                                                „е)
                                             
                                             
                                                Пигменти
                                             
                                          Приложимост: Всички продукти
                                 
                                 
                                    Ограничение: Пигменти, които съдържат метали, се използват само когато лабораторното изпитване на пигмента покаже, че хромофорният метал е свързан в състава на кристална решетка и е неразтворим.
                                    Дерогация: Предоставя се дерогация за употребата на следните пигменти, съдържащи метали, без да е нужно изпитване:
                                    
                                                —
                                             
                                             
                                                бариев сулфат
                                             
                                          
                                                —
                                             
                                             
                                                антимон никел в неразтворима решетка на TiO2
                                                
                                             
                                          
                                                —
                                             
                                             
                                                син шпинел с кобалтов алуминат
                                             
                                          
                                                —
                                             
                                             
                                                синьо-зелен шпинел с кобалтов хромит
                                             
                                          
                                 
                                    не е приложимо
                                 
                                 
                                    Удостоверяване: Резултати от изпитването, показващи, че хромофорът на пигмента е свързан в състава на кристална решетка и е неразтворим.
                                    Метод за изпитване:
                                    DIN 53770-1 или еквивалентен
                                 
                              
                                    Дерогация от критерий 5, буква а): Канц. Кат. 2, H351 (вдишване):
                                    
                                                —
                                             
                                             
                                                Само за титанов диоксид (TiO2) и само в случаите, при които наличието на TiO2 не води до класифициране като Канц. 2, H351 на бои или лакове, подлежащи на лицензиране
                                             
                                          
                                 
                                    не е приложимо
                                 
                                 
                                    Удостоверяване: Заявителят трябва да докаже, че както той, така и доставчикът на TiO2 имат система за свеждане до минимум на експозицията на работниците на сух TiO2 на прах на работното място (напр. затворени дозиращи системи, проветрени зони за дозиране и смесване, лични предпазни средства).
                                 
                              
                                    Дерогация от критерий 5, буква а): Репр. Кат. 2, H361fd:
                                    
                                                —
                                             
                                             
                                                За триметилолпропан (TMP) и само когато се използва като добавка в пигменти
                                             
                                          
                                 
                                    0,50  %
                                 
                                 
                                    Удостоверяване: Доставчикът на пигмент трябва да декларира, че съдържанието на TMP не надвишава 0,50  тегл. % от пигмента.“